### Beslutninger

Forslaget blev på byrådsmødet den 14. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA SF

Med klimaforliget fra april 2024 blev det vedtaget, at 16000 ha - altså 1/3 af [adresse] areal - skal omlægges til natur. Det fordrer en stor omdannelse af de arealer, der er i vores smukke kommune fra landbrug mv til natur. Og i SF mener vi, at det skal ske med stor omtanke for, hvor vi får mest artsrig natur ud af omdannelsen. Vi mener, at det skal ske på en måde, hvor klima og natur går hånd i hånd. Og syd for [adresse] har vi noget af vores allermest værdifulde natur bl.a i [adresse] vildskov, der kan få muligheden for at sprede sig til øvrige arealer, der ikke har denne naturværdi på nuværende tidspunkt, men som kan få det, hvis vi lader skovene udvikle sig sammen med det omkringliggende.

På nuværende tidspunkt er 300 ha under omdannelse til vild natur i området, og denne omdannelse foreslår vi, at [adresse] udvider frem mod 2030.

I SF [adresse] ser vi, at de visioner, der tidligere er tegnet op af Danmarks Naturfredningsforening (DN) for op til 2500 ha eller 25 km² sammenhængende, bevaringsværdigt kultur- og naturlandskab syd for [adresse] bør realiseres inden for rammerne af det nye naturmål. Det drejer sig om landskabet mellem [adresse] mod nord, Mårslet mod vest, Beder mod syd og havet mod øst. Det udgør et område med højt naturindhold, der rummer en alsidig vekslen mellem gamle skove, åbne marker, levende hegn og slyngede vandløb.

Som det beskrives i DNs visionære udspil fra 2019: “Der tages således udgangspunkt i en række oplagte geografiske/topografiske fixpunkter i de eksisterende landskabsfredninger ved [adresse] og Fulden, samt i skovene langs kysten og ved [adresse] og Hørret. Mellem disse finder man et kuperet, lysåbent kulturlandskab med små landsbysamfund, forbundet af levende hegn, slyngede vandløb og talrige mindre veje og stier. Alt i alt en grundlæggende ideel infrastruktur for såvel en udbygning af den naturlige sammenhæng mellem eksisterende og nye naturområder, som for den rekreative adgang”.

I dette store sammenhængende område vil man kunne understøtte udviklingen af biodiversiteten i første omgang ved at frede det for bebyggelse og anden intensiv brug, men vi kan også her sikre omfangsrige skønne, rekreative områder for det stigende antal aarhusianere, der netop hungrer efter at kunne komme ud i naturen i deres hverdag. Vild natur og menneskelig aktivitet udelukker ikke hinanden i dette område, når blot det udvikles med en ligelig respekt for beskyttelse af naturen og benyttelse fra mennesker. Stier kan give adgang til gående, ridende eller cyklende, og alle vil opleve både store natur- og kulturhistoriske værdier.

Vi kan altså her få et kæmpestort grønt areal med store naturværdier, som vi kan tage på oplevelse i. Samtidigt kan vi som kommune med fredeliggørelsen og omdannelsen af dette areal passe på vores grundvand, da den altovervejende del af området er klassificeret som Område for Særlige Drikkevandsinteresser (OSD) og rummer værdifulde grundvandsressourcer for den aarhusianske drikkevandsforsyning. Disse vil gennem en nedjustering af landbrugsvirksomhed samt friholdelse for byudvikling være optimalt beskyttet imod forurening.

Finansiering:

1. Midler svarende til omkostningerne ved omlægningen tilføres jordfonden. Disse ekstra midler i fonden reserveres til projektet

2. Finansieres af flere kilder: Fra gevinst ved selvbudgettering, serviceeftersyn af investeringsplan og råderummet

[adresse]:

SFs byrådsgruppe. Ordfører Regitze Nørgaard..